נספח ה': אמות מידה ונוהלי עבודה לוועדת החריגים הארצית
א. דרכי הפנייה בבקשה לחריגה לפי חוזר המנכ"ל 
1. רשאים לפנות בבקשה כלל בתי הספר (רשמיים, מוכרים שאינם רשמיים ובמעמד פטור), לרבות כל אלה:
1. בתי ספר שפנו לוועדה למוסדות חינוך ייחודיים והתקבלה החלטה בעניינם, אך הגבייה שהם מבקשים עולה על הגבייה המרבית המאושרת על-ידי הוועדה למוסדות חינוך ייחודיים
2. בתי ספר שפנו לוועדה למוסדות חינוך ייחודיים וטרם נתקבלה החלטה בעניינם
3. בתי ספר שטרם פנו לוועדה למוסדות חינוך ייחודיים, אך עתידים לפנות אליה
4. בתי ספר ללא תוכנית ייחודית, ובכלל זה גם בתי ספר שלא אושרה להם ייחודיות על-ידי הוועדה למוסדות חינוך ייחודיים על-פי חוזר המנכ"ל
5. כלל בתי הספר בפיקוח ממלכתי-דתי או בפיקוח חרדי 
2. פנייה בבקשה תיעשה למפקח הכולל ולרפרנט תשלומי ההורים במחוז (להלן: "המחוז") נושאים שהם בתחום סמכותה של ועדת החריגים הארצית (להלן "הוועדה הארצית"), וכן מקרים שבהם סבור המחוז שיש להיוועץ בוועדה הארצית, או שיש להעביר להחלטת הוועדה הארצית - יועברו לדיון בוועדה הארצית.
3. הפנייה תיעשה למחוז לפני תחילת שנת הלימודים. במקרים מיוחדים, ומטעמים שיירשמו ויתועדו, יהיה רשאי המחוז להאריך את המועד להגשת בקשה לחריגה עד 1 בדצמבר בכל שנת לימודים לכל המאוחר. 
4. הפנייה תיעשה בכתב, ותוגש על-ידי מנהל מוסד החינוך. מנהל המוסד יגיש את הפנייה למחוז במחוז של משרד החינוך שבית הספר בתחומו.
5. בעלות של מוסדות חינוך או רשות חינוך מקומית המבקשת להביא לדיון כמה מוסדות חינוך תעביר את הבקשה בצורה מרוכזת, בצירוף פנייה של כל מנהל מוסד חינוך ובתוך התייחסות פרטנית לכל מוסד ומוסד. אם לבעלות יש כמה מוסדות הפרוסים על פני מחוזות שונים, תוגש בקשה מרוכזת לכל מחוז ומחוז בעניינם של בתי הספר בתחום המחוז. 
ב. המסמכים שיש לצרף לבקשה
1. מסמך הסבר המנמק את הטעמים שההחרגה מבוקשת בגינם; מסמכים המגבים את הבקשה; מתווה הפחתה מבוקש להפחתת התשלומים מההורים; מקורות חלופיים; שינויים בדרך הפעילות עקב ההפחתה.
2. פירוט מלא של מערכת השעות המוסדית; פירוט פעילויות מיוחדות (כגון טיולים, סמינרים, ימי שיא, שבתות); כלל הנושאים שהגבייה מבוצעת בעבורם או שמבקשים לגבות בעבורם; סכומי הגבייה בגין כל נושא ונושא; פירוט של כלל הנושאים שהגבייה בוצעה בעבורם בשנה הקודמת וסכומי הגבייה בגין כל נושא ונושא (ראו את אופן הגשת המסמך ב'-ז' להלן).
3. במקרה של אספקת הזנה או הסעות במסגרת הפעילות - פרטי ההתקשרות עם חברת ההזנה או עם חברת ההסעה והסבר לחישוב התשלום לתלמיד.
4. במקרה של בעלות על מוסד חינוך שאיננה רשות מקומית - רשימת חמשת בעלי השכר הגבוה בבעלות וחמשת מקבלי השכר הגבוה במוסד החינוך; אישור ניהול תקין; מאזנים ומסמכים כספיים מבוקרים על-ידי רואה חשבון המפרטים את ההכנסות ואת ההוצאות וכן את העלויות של הפעלת בית הספר. 
5. פירוט של מנגנון המלגות לתלמידים, ובכלל זה תקציב המלגות; מקורות מימון למלגות; הקריטריונים לחלוקת המלגות; נתונים לגבי האופן שבו תלמידים מתקבלים ונרשמים למוסד החינוך. 

ג. ועדת החריגים הארצית 
1. הוועדה הארצית תדון בכל בקשה שהמחוז הפנה אליה. 
2. הוועדה רשאית לדון בבקשה על בסיס מסמכים בלבד. 
3. ועדת החריגים הארצית תהיה רשאית לקבל כל החלטה ולשקול כל שיקול רלוונטי לעניין הבקשה, ובכלל זה השיקולים האלה:
1) היקף ההפחתה בשנה שפנו בה - ככלל, לא תאפשר הוועדה החרגה במקרה שבו היקף ההפחתה אינו נמוך מ־20% מתשלומי ההורים ומשכר הלימוד החריגים של שנת הלימודים הקודמת.
2) היקף החריגה מהוראות חוזר המנכ"ל - הן בהיבט של סכומי הגבייה ביחס לתקרת הגבייה הן בהיבט של סכומי הגבייה לעומת הסכום שאפשר לאשר ביחס לתוכנית ולנושאים המאושרים לגבייה.
3) מיון תלמידים - ההחלטה תביא בחשבון אם מתקיים מיון תלמידים בקבלה לבית הספר.
4) ניקיון כפיים - הוועדה תבחן את ניקיון הכפיים של הפונה. ככלל לא תאפשר הוועדה החרגה במקרה שבו מוסד החינוך והבעלות אינם נוהגים בניקיון כפיים ובשקיפות מרבית.
5) בית הספר נקלט בחינוך הרשמי או עתיד להיקלט בחינוך הרשמי בשנת הלימודים הקרובה.
6) מנגנון המלגות ומקורותיו.
7) מספר התלמידים בבית הספר.
8) עמידה בתנאים שנקבעו לבית הספר על-ידי הוועדה למוסדות חינוך ייחודיים. 
9) הוצגו נימוקים ואסמכתאות המצדיקים מתן הדרגה.
10) התשלומים בגין הסעות ובגין הזנה, אם יש כאלו, הם בגובה העלות הישירה של קיום ההסעה או ההזנה לתלמיד ולא מועמסות על תשלומים אלה עלויות נוספות.
11) מתווה ההפחתה - הוועדה לא תאפשר החרגה אם הבעלות על מוסד החינוך ומוסד החינוך לא יתחייבו למתווה ההפחתה ולקיום הוראות חוזר המנכ"ל.
4. נוהלי עבודה וקבלת החלטות בוועדה הארצית
1. הרכב הוועדה לקבלת החלטה יהיה: יו"ר הוועדה, מנהל מחוז או נציג שהוסמך על-ידו ויועץ משפטי. 
2. הוועדה תבחן פנייה פרטנית של כל מוסד חינוך, גם אם הוגשו בקשות מרוכזות. 
3. הוועדה תדון בבקשה רק לאחר שיומצאו לה כל המסמכים הנדרשים.
4. ככלל תודיע הוועדה בתוך 30 ימי עבודה על החלטתה בבקשה. אם מדובר בפנייה הנוגעת לבעלות שלה בתי ספר במחוזות שונים של משרד החינוך, הוועדה רשאית לדון בפנייה רק לאחר שתקבל פניות ונתונים הנוגעים לכלל בתי הספר של הבעלות. 
5. אם הוועדה תחליט בחיוב בבקשה להחרגה, ההחלטה עשויה לכלול תנאים שיש לבצע לאחר קבלת ההחלטה. הוועדה עשויה לדרוש קיומם של תנאים טרם קבלת החלטה חיובית בבקשה. 
6. השגה על בקשה שנדחתה על-ידי הוועדה אפשר יהיה להגיש בתוך 14 ימים מיום מתן ההחלטה. 
7. החלטות הוועדה יתפרסמו באתר הוועדה. 
ה. כללי
הוועדות יבחנו את מידת ההלימה בין התוכנית הפדגוגית למערכת השעות ולחוזר להורים. במסגרת הבחינה יבורר:
· שקיימת היתכנות לביצוע כל השעות המתוקצבות להוראה באורך וברוחב, וכל התקציבים שעומדים לרשות מוסד החינוך, בהתאם להנחיות המשרד. ככל שלא בוצעו כל שעות ההוראה המתוקצבות כאמור לאורך ולרוחב, ולא מוצו כלל תקציבי בית הספר יהיה על בית הספר להשיב להורים את החלק שנגבה מהם ולא בוצע. 
· שההורים אינם משלמים עבור שעות תקן;
· שאין מימון עבור פיצולי כיתות (שעות תל"ן ושעות ייחודיות הן תוספות אורך במערכת השעות; ראו לעיל ב-5.5.2-א);
· ששעות התל"ן מנותבות להפעלת בית הספר כייחודי, כלומר תחום הייחודיות צריך לבוא לידי ביטוי במערכת השעות בצורה מובנית;
· שהגבייה עבור הוצאות הכרוכות בהארכת יום הלימודים אכן משמשת למטרה זו ולא למטרות אחרות.
הוועדות לא ידונו בבקשות שלא הוגשו בעניינן כל המסמכים הרלוונטיים, והבקשות יידחו על הסף.
למען הסר ספק, פנייה לוועדה המחוזית או לוועדה הארצית אין פירושה אישור לגבייה חריגה. 
ו. אופן הגשת המסמכים לוועדה
הקדמה
מטרת נספח זה היא לסייע בהגשת בקשה לוועדת חריגים. הנספח זהה לזה המוגש לוועדת מוסדות חינוך ייחודיים.
יש להפריד בין הבקשה לאישור גבייה עבור שעות תל"ן ושעות ייחודיות ובין הבקשה לאישור גבייה עבור מימון "רכישת שירותים מרצון". 
1. על בית הספר להמציא את החוזר להורים ובו פירוט התשלומים עבור שעות התל"ן והשעות הייחודיות שהוא מבקש לגבות עבורן. חייבת להיות הלימה בין התוכנית הפדגוגית לתוכנית התקציבית ולחוזר להורים בנושא גביית תשלומי ההורים. 
2. על בית הספר להמציא את מערכת השעות השבועית של כל כיתה שתכיל את הפירוט הבא (פירוט האופן שבו תוגש מערכת השעות ראו להלן, ב-5): 
· שעות תקן
· שעות תל"ן בכלל בתי הספר (העשרה) (עד חמש שעות) ולכיתות א'-ג'
· שעות תל"ן ייחודיות (עד 10 שעות נוספות בכיתות ה'-י"ב) 
· נושאי התוכן בשעות התל"ן (כדי להבטיח תל"ן מבוססת ייחודיות).
3. רכישת שירותים מרצון
יש למלא את הטבלה שלהלן לכל כיתה וכיתה (ראו לעיל ב-5.5.3):
	הכיתה
	השירות הנרכש
	העלות השנתית

	
	
	

	
	
	



4. פירוט בנושא מלגות וסיוע כלכלי (ראו לעיל, סעיף קטן 5.5.2ט' וסעיף קטן 5.5.8)
1. על-פי הנחיות המשרד:
· יש למנוע סבסוד צולב (מימון תשלומי הורים על-ידי הורים אחרים); 
· יש למנוע תקצוב חסר הגורם שבית הספר לא יוכל לעמוד בהתחייבויות (לספקים או למורים).
2. לפיכך על בית הספר להצביע על מקורות תקציביים נוספים ולהראות כיצד הוא מממן את עלות התל"ן ורכישת השירותים מרצון עבור ילדים שהוריהם מתקשים בתשלום. לדוגמה:

	הכיתה
	מספר התלמידים
	מספר המשלמים (הערכה: משלמים 75%)
	עלות הגבייה הכוללת
	עלות המלגות + מקור המימון


	י'
	40
	  30 
	200,000 ש"ח
	50,000 ש"ח (בגובה עלות 25% מהיקף הגבייה הנדרשת) באמצעות הרשות וקרן "רקיע"

התבחינים למתן מלגות
1. ....
2. ....
3. ....
5. הגשת מערכת שעות כתשתית לתקצוב בית ספר יסודי / על־יסודי, ייחודי על־אזורי / ייחודי אזורי / ייחודי ארצי, מוכר / רשמי
1. המערכת תכלול פרטים אלו: 
· כותרת: שם בית הספר, סמל המוסד, היישוב, שכבות הגיל בבית הספר, המעמד המשפטי (מוכר/רשמי), סוג הפיקוח (ממלכתי, ממ"ד), שם המנהל
· פירוט כל תחומי הלימוד בכל שכבת גיל
· מערכת נפרדת לכל שכבת גיל
· חלוקה לשעות לפי סדר היום בבית הספר
· פירוט השעות המוקדשות לתחום הייחודיות (גופן בצבע אדום)
· 
2. יש להכין מקרא למערכת ולצבוע אותו בהתאם. לדוגמה:
שעות במימון משרד החינוך
שעות במימון הרשות
שעות במימון אחר (יש לפרט את מקור המימון).
3. להלן דוגמה למערכת שעות:
בית הספר התיכון השש־שנתי "אורן", סמל מוסד 44568, כפר שלום, ממלכתי, רשמי; ייחודיות: פדגוגיה אזרחית; המנהלת: דפנה אשור; כיתה י"ב

